Summary: Todo parece indicar que este proxecto xa naufragou, como tantos outros iniciados durante o mandato de Núñez Feijóo. Os partidos da oposición xa reclaman o rescate para a financiamento pública da obra e a xestión do novo hospital de Vigo. SOS Sanidade Pública ten feito numerosas manifestacións nese mesmo sentido. Perdéronse catro anos por querer converter a sanidade nun espazo de negocio na vez de procurar o beneficio dos cidadáns. Quen vai pagar este atraso?

A comarca de Vigo -con máis de 600 mil habitantes- precisa, desde hai tempo, un novo hospital. O actual Hospital Xeral quedou pequeno xa na década dos oitenta. A integración, daquela, na rede asistencial do hospital privado Povisa (que atende a península do Morrazo e parte de cidade), mediante un concerto particular custosísimo, representou un atranco para a construción do hospital central que a poboación precisa e demanda. O goberno progresista (2005-2009) deu os pasos precisos, coa participación dos profesionais e da cidadanía, para impulsar a construción do novo hospital O goberno progresista (2005-2009) deu os pasos precisos, coa participación dos profesionais e da cidadanía, para impulsar a construción do novo hospital. Foi constituída unha Sociedade Pública de Investimentos (SPI), que sería a encargada de xestionar e financiar o proxecto de construción, que estaba previsto iniciar en 2009 para concluír en 2013. A viabilidade económico-financeira do proxecto estaba garantida. Cando o Partido Popular ocupou o poder na Xunta paralizou este proxecto e substituírono por outro que utiliza o modelo PFI (Iniciativa de Financiamento Privado) Mais cando o Partido Popular ocupou o poder na Xunta paralizou este proxecto e substituírono por outro que utiliza o modelo PFI (Iniciativa de Financiamento Privado). Este sistema de concesión, empregado hai anos no Reino Unido para a construción e xestión dos hospitais, ten demostrado ser menos eficiente e máis caro que a xestión pública. Provoca o deterioro da calidade asistencial, xera problemas na xestión dos hospitais e representa un paso importante de cara á privatización da sanidade. No caso de Vigo, ademais, ao proxectar un hospital máis pequeno do previsto, reforza a presenza e continuidade de Povisa na rede asistencial como hospital de referencia para unha parte importante da poboación da comarca. Así pois, o novo hospital de Vigo será máis pequeno, moito máis caro, de peor calidade construtiva e vai significar unha severa carga hipotecaria para a Consellería, que terá que pagar durante dúas décadas. Queda secuestrada unha partida importante do orzamento sanitario e o Sergas fica refén da empresa concesionaria. Unha vez construído o edificio, a empresa cobrará un canon anual á Administración en función da poboación atendida e explotará os negocios que se crean arredor dun hospital (seguridade, aparcadoiros, limpeza, mantemento, hostalería etc). Os gobernantes de Galicia coñecen, con toda certeza, o nefasto impacto económico e social producido por estas iniciativas en Valencia e Madrid –que teñen a sanidade pública na ruína-. Se, con todo o sabido, seguen o mesmo camiño non poden aducir ignorancia. Saben a donde nos levan pero non desviaron o seu traxecto porque hai intereses cruzados coas empresas concesionarias que ven na sanidade unha oportunidade de negocio. O novo hospital de Vigo será máis pequeno, moito máis caro, de peor calidade construtiva e vai significar unha severa carga hipotecaria para a Consellería, que terá que pagar durante dúas décadas A UTE (Unión Temporal de Empresas) que obtivo a concesión está integrada por construtoras en bancarrota e bancos arruinados. A Consellería de Sanidade adxudicou o contrato a un consorcio constituído polas construtoras Acciona, Puentes y Calzadas, Altair Ingeniería y Aplicaciones, OCA (Obras, Caminos y Asfaltos) e por Conccesia Cartera na parte financeira (formada polo grupo Ribera Salud, Caja de Ahorros del Mediterráneo e Bancaja –agora integradas en Bankia-). Este banco ven de recibir preto de 24.000 millóns de euros de diñeiro público, o que representa o maior rescate dunha entidade bancaria na historia de España. O informe técnico necesario para a adxudicación da obra elaborouno a consultora PwC (onde traballou De Guindos). O Sergas pagoulle por este traballo 220.000 euros O informe técnico necesario para a adxudicación da obra á mencionada UTE elaborouno a consultora PwC (onde traballou De Guindos como xefe de servizos financeiros despois de abandonar Lehman Brothers, e onde aínda traballa a filla da conselleira). O Sergas pagoulle por este traballo 220.000 euros, aínda que o informe non aparece no expediente completo solicitado polo Tribunal Superior de Xustiza de Galicia, polo que os defensores da sanidade pública sospeitan que tal informe non existe. Neste tipo de proxectos as empresas adxudicatarias utilizan diversos mecanismos para obter máis beneficios. Un deles é realizar sucesivas modificacións sobre o presuposto inicial. A UTE do novo hospital de Vigo xa deu o primeiro aviso no mes de xuño: despois de facer a cimentación reclamoulle ao Sergas un sobrecuste de 8 millóns de euros por ter que improvisar solucións na obra "ante a falla do estudio xeotécnico do solar". Entenden que o estudio debía ser facilitado polo Sergas como promotor da obra. Neste tipo de proxectos as empresas adxudicatarias utilizan diversos mecanismos para obter máis beneficios. Un deles é realizar sucesivas modificacións sobre o presuposto inicial Pero a maior sorpresa deuse a coñecer a finais do mes de agosto. A prensa deu noticia de que ningún banco accede a prestar diñeiro para o novo hospital. A propia concesionaria confesaba nun escrito que "a día de la fecha -4 de julio-, transcurrido más de un año desde la adjudicación del contrato, el acceso a la financiación bancaria se ha visto cerrado". A UTE é incapaz de obter nos mercados financeiros os créditos necesarios para continuar a obra que iniciaron co 20% do financiamento previsto, con recursos propios da concesionaria. Así pois, a obra está parada. De feito, no lugar da obra apenas hai actividade. Segundo os sindicatos xa cortaron máis de cincocentos contratos e só quedan alí uns 50 traballadores que se dedican a tarefas de mantemento, sen que a construción avance de ningún xeito. Todo parece indicar que este proxecto xa naufragou, como tantos outros iniciados durante o mandato de Núñez Feijóo Todo parece indicar que este proxecto xa naufragou, como tantos outros iniciados durante o mandato de Núñez Feijóo. A convulsa situación que viven as entidades bancarias non lles permite participar nun negocio de porvir tan incerto como este. Os partidos da oposición xa reclaman o rescate para a financiamento pública da obra e a xestión do novo hospital de Vigo. SOS Sanidade Pública ten feito numerosas manifestacións nese mesmo sentido. Haberá que volver atrás e reiniciar o camiño que se truncou no 2009 coa chegada do Partido Popular ao poder. Pero xa provocaron un dano irreparable á poboación da comarca de Vigo. Perdéronse catro anos por querer converter a sanidade nun espazo de negocio na vez de procurar o beneficio dos cidadáns. Quen vai pagar este atraso?


Summary: O lume orixinado en Carballeda de Valdeorras, na parroquia de Riodolas, calcinou xa 4.600 hectáreas, segundo a información da Xunta.

A vaga de incendios que afecta estes días á Galiza, nomeadamente nas comarcas do interior, arrasou xa case 13.800 hectáreas de terreo, segundo o parte facilitado pola Consellaría do Medio Rural, con datos recollidos até as 19.15 horas desta segunda feira. Destes lumes, dous, os máis grandes, continúan activos e avanzan a gran velocidade alimentados polos terreos secos, o vento e as temperaturas elevadas, xa que se sitúan nas únicas zonas da Galiza que aínda permanecen en alerta por altas temperaturas: o interior as montañas de Valdeorras e O Courel. En concreto, o lume orixinado en Carballeda de Valdeorras, na parroquia de Riodolas, calcinou xa 4.600 hectáreas, segundo a información da Xunta. Após aproximarse o domingo ao núcleo do Barco, avanza agora en dirección a Sobradelo, Rubiá e Biobra, nas proximidades do parque da Serra da Enciña da Lastra. O lume arrasa todas as vivendas do núcleo do Vilar, no Courel Nos labores de control e extinción deste lume participan sete técnicos, 34 axentes, 69 brigadas, 35 motobombas, tres pas, 11 avións, 10 helicópteros e persoal da UME. Aliás, foi activada a situación 2 pola proximidade das chamas ao núcleo de Candeda, en Carballeda. Por outra parte, arderon xa unhas 4.500 hectáreas de terreo noutro incendio de grandes dimensións resultado da unión de varios lumes rexistrados no Courel, concretamente en Folgoso e A Pobra do Brollón. Na extinción deste lume, que continúa tamén activo, participan 16 técnicos, 88 axentes, 130 brigadas, 84 motobombas, tres pas, unha Unidade Técnica de Apoio, 17 avións, 18 helicópteros e membros da UME. Tamén aquí segue activa a situación 2 pola proximidade aos núcleos de Parada dos Montes e Carballal, en Folgoso, e Busto, na Pobra. En Vilariño de Conso, outro incendio activo deixa xa 1.800 hectáreas queimadas no Parque Natural do Invernadoiro, mentres que o lume orixinado na parroquia de Seceda, en Folgoso do Courel (Lugo) alcanza xa as 1.100 hectáreas queimadas e mantén activada a situación 2 pola proximidade das chamas ao núcleo de Gamiz. Estas son as estradas cortadas ao tráfico pola proximidade das chamas No interior do país tamén permanecen activos un incendio iniciado na parroquia de Ramil, en Palas de Rei, que afecta perto de 375 hectáreas, e outro en Cervantes —parroquia de Cereixedo—, que queimou 20 hectáreas. Aliás, tres lumes afectan o municipio de Oímbra, un na parroquia de Videferre —activo— que queimou 350 hectáreas e que entrou no país desde Portugal; outro en San Cibrao, estabilizado desde o mediodía após afectar 20 hectáreas; e un terceiro, tamén activo, en Rabal. Os dous últimos lumes tamén teñen activada a situación 2 pola proximidade aos núcleos de Rabal, en Oímbra, e Mandín, en Verín. Estabilizados e controlados No parte de Medio Rural figuran como estabilizados un incendio en Cervantes —parroquia de Donís—, que afectou 75 hectáreas, e outro en Quiroga —parroquia de Nocedo—, que queimou 15. O incendio de Valdeorras cruza o Sil e arrasa casas en Éntoma, no Barco Tamén están controlados os lumes de Outeiro, en Quiroga, con 250 hectáreas, e o de Santa Mariña do Castro, en Antas de Ulla, con 40, así como o lume de Ribadavia, que afectou a 65 hectáreas, e o da parroquia de Guillar, en Rodeiro, que queimou 200 hectáreas. A esta superficie habería que sumar a calcinada por cinco lumes xa extinguidos, que afectaron a máis de 250 hectáreas: Cualedro (31 hectáreas), Baiona (46 hectáreas), Melón (dous lumes que suman 98 hectáreas) e Quiroga (83 hectáreas). Desaloxos Os lumes provocaron o desaloxo preventivo de varios núcleos de poboación, así como cortes nalgunhas estradas. En concreto, o presidente da Xunta, Alfonso Rueda, informaba esta mañá que, durante a noite, foran desaloxados 30 núcleos de poboación con perto dun milleiro de persoas evacuadas en total. 30% da poboación de Folgoso do Courel, desaloxada


Summary: O executivo sinonista anunciou a aprobación de novas medidas de presión contra os territorios ocupados após o recoñecemento de Palestina como estado observador polas Nacións Unidas. O ministro de Finanzas israelí asegurou que confiscará os impostos do pobo palestino e que expandirá as colonias.

Pouco menos dunha semana tardou o goberno de Tel Aviv en anunciar as represalias que iniciará contra Palestina após ser recoñecida como estado observador na ONU. Benjamin Netayahu xa asegurara a pasada quinta feira que o seu executivo non recoñecía a decisión adoptada pola Asemblea Xeral e pouco despois anunciaba que expandiría a construción de tres mil novas colonias nos territorios ocupados de Cisxordania e Xerusalén leste. A decisión foi presentada como "resposta" perante o recoñecemento dun outro estatus para Palestina. Porén, o executivo israelí anunciou o domingo (2 de decembro) a través do seu ministro de Finanzas, Yuval Steinitz, que non transferirá os 93 millóns de euros que compoñen as receitas fiscais palestinas. Neste sentido, Steinitz afirmou que empregaría ese diñeiro para "pagar as débedas da autonidade nacional palestina" 700 millóns de shékels (141 millóns de euros) contraídas supostamente coa empresa de electricidade israelí. Israel construirá 3.000 novas colonias en Cisxordania e Xerusalén leste Os 93 millóns de euros proveñen dos impostos e taxas que gravan todos os produtos que entran en territorio palestino e daqueles que gravan o rendemento d@s palestin@s que traballan en Israel. Este mecanismo foi estabelecido polos Acordos de Paris (1995) e de Oslo (1993) e o montante final representa máis da metade do orzamento con que conta o goberno palestino. A decisión do goberno sionista pon máis un pao na roda da feble economía palestina e retrasará os pagamentos d@s traballadoras e traballadores da función pública en Cisxordania e Gaza. Ao igual que acontecera cando a UNESCO recoñeceu a entrada de Palestina, Israel conxelará os pagamentos como medida de presión, incorrendo en máis unha vulneración do ordenamento xurídico internacional que impide a adopción de represalias de tipo económico, comercial, financeiro ou militar.


Summary: Cunha conferencia de Alba Nogueira, especialista na lexislación de augas termais, A Plataforma Veciñal na Recuperación do Patrimonio Termal continúa a demandar o uso veciñal para as fontes de auga en espazo público.

A Plataforma Veciñal na Recuperación do Patrimonio Termal continúa a súa campaña co fin de dar a coñecer á sociedade, de maneira especial á veciñanza do concello, a situación legal das augas termais e minerais. Con este fin, a profesora de Dereito, Alba nogueira, dará hoxe unha conferencia na Casa da Cultura Roberto Blanco Torres na que se achegará ás augas termais desde o aspecto xurídico. A profesora Alba Nogueira é das especialistas a nivel internacional da lexislación arredor das augas termais e explicará na súa intervención a situación na que se atopan os mananciais de Cuntis e, por extensión, as augas termais galegas. Alba Nogueira ten xa asesorado á Plataforma na súa loita pola defensa do uso comunitario das termas, controladas por unha empresa privada e afastadas do acceso da veciñanza. A conferencia, que terá lugar ás 20:30 horas achegaranse persoas de Cuntis e Caldas de Reis interesadas na recuperación do acceso público ás augas termais. De Alba Nogueira destacan o ser unha das persoas que mellor coñecen a lexislación de augas termais, á que lle ten dedicado numerosas publicacións. Acceso limitado En Cuntis, unha empresa privada limitou o acceso a auga quentes como a burga do Castro, que toda a veciñanza viña a utilizar dende tempo inmemorial. Algúns lembran como nos anos corenta este citado manancial que está en territorio privado tiña acceso aberto para o seu uso. "A lei de augas do 85 considera que todas as augas fluviais son públicas, mesmo as soterradas. Recentemente pecharon as burgas e nas que está no centro do pobo a empresa ten dereitos de explotación"explica Héitor Picallo, inxeñeiro e membro da Asociación O Fervedoiro que reclama por medio de distintas iniciativas o acceso público a devandita burga do Castro. Dúas son as fontes que en espazo público viñan empregando a veciñanza, unha verte cara ao espazo público e incluso cara aos lavadoiros municipais (sita na Praza de Galiza) e outra está enfronte do Hotel da Virxe, no centro da vila. "Son dereitos e propiedades adquiridas dende hai tempo que se van esfarelando cara aos veciños. Ninguén debera ser propietario dun recurso natural", comenta Picallo. A empresa que xestiona o balneario dispón dun caudal diario de 2.500.000 litros de auga quente e ten máis de vinte mananciais declarados na Consellaría de Industrias. As burgas que manan en zonas públicas botan ao día 81.000 litros de auga quente, e dicir, só o 3,3% do caudal que se produce mana en zonas públicas. A Plataforma busca facer prevalecer os dereitos da veciñanza. E así botaron a andar unha recollida de sinatura e levaron o tema ao pleno do Concello cunha iniciativa que foi aprobada por todos os grupos co obxectivo de que as augas termais volvan ser da veciñanza e con acceso aberto.


Summary: Abrimos hoxe a sección Quiosque, onde disponibilizamos as entregas do Sermos Galiza en papel, desde o primeiro número, editado á altura de xuño de 2012.

Pomos así na na rede o único semanario impreso na nosa lingua, a obra dunha redacción e dun nutrido grupo de colaboradoras/es que teñen como único propósito o de contar a realidade desde unha perspectiva inequivocamente galega e en galego. Iremos achegando todos os números, cunha distancia temporal entre o momento da súa aparición no quiosque e da súa aterraxe nesta sección non inferior a dous meses (os números de febreiro aparecerán aquí en Abril, etc). Somos d@s que pensamos que a rede e os quiosques, internet e o papel, están chamados a manter unha interrelación de enriquecemento fecundo e con esa idea traballamos quer @s redactores quer @s colaboradoras/es que elaboramos Sermos Galiza. Haberá unha distancia temporal de 2 meses entre a aparición no quiosque e a publicación na web A rede ten o atractivo do imediato, o lóstrego do tempo real. O papel, o engado da análise e tamén do produto único, material e tanxíbel. Nesta sección poderedes gozar dunha e doutro.


Summary: O Alcorcón aproveitou as poucas ocasións que tivo e o Lugo non reaccionou até a segunda parte sen estar afortunado

O CD Lugo fixou en 50 puntos os que precisa para garantir que se mantén en Segunda decisión. Unha cifra que aloumiña coa punta dos dedos mais que aínda non atinxiu. O empate co líder e a derrota este sábado co segunda da táboa (Alcorcón) por un gol a cero obríganlle a esperar. A vindeira cita, o 20 deste mes, contra o Girona, outro dos que habita na parte alta da táboa. Mais en Lugo non cunde a intranquilidade após a gran tempada do equipo de Quique Setién. A permanencia está case que garantida. Perdeuse con Alcorcón máis por erros propios que por méritos do rival. Na primeira parte, o Lugo non tirou a porta nin unha soa vez. E cando reaccionou, na segunda, non estivo atinado. O gol de Nagore no minuto 40 sentenciou aos lucenses.


Summary: Se ben o prioritario ágora é, sostén a fronte, chegar a un compromiso político para 'adelgazar' as deputacións e facelas máis transparentes; presidir a entidade coruñesa é unha carta que está sobre a mesa, recoñecen.

"Non queremos que a casa se empece a construír polo tellado senón polos alicerces, polas bases, que son un acordo programático", manifestou esta quinta feira o portavoz nacional, Xavier Vence a respecto das novas deputacións que se constituirán a raíz das eleccións do 24 de maio. E nese acordo programático anda o BNG, que considera necesario artellar nas negociacións e contactos con outras forzas un compromiso para poder ir avanzando cara ao baleirado das deputacións no camiño da súa desaparición. Mais, como recoñecen no BNG, dentro da negociación "global" sobre as deputacións, "non se dá por sentado que o PSOE teña que presidir as tres entidades "(A Coruña, Pontevedra e Lugo; pois o PP mantivo Ourense). Consideran que é unha opción realista que o BNG poida presidir a deputación coruñesa. "Nesa provincia deuse unha correlación de votos diferente, que permitiría iso". Na nova entidade provincial o PP ten 13 representantes, por 8 do PSOE, 5 deputad@s provinciais do BNG, 3 das Marea Atlántica, 1 de Compostela Aberta e 1 da Alternativa dos Veciños (Oleiros). Porén, este punto aínda fica pendente da evolución das negociacións sobre compromisos e acordos entre as diferentes forzas. O BNG ten claro que a negociación ten que ser "nacional" -mesmo coa federación de municipios entre os temas- e non deputación por deputación. Recursos presentados nalgúns concellos poden retrasar a constitución das entidades provinciais de Pontevedra a entrado mes de xullo, mais a de Lugo podería constituírse antes. Por iso, sinalan fontes nacionalistas, "o proceso de negociación ten que facerse xa" para chegar a un acordo 'nacional'. Cuestións chaves Un acordo nacional no que o BNG ten claro os alicerces que o deben de sustentar. Para alén do xa citado anteriormente (acadar un criterio político para ir facendo os cambios precisos para avanzar cara a eliminar estas entidades), o Bloque avoga por ir procedendo a un baleirado de competencias e estruturas das deputacións. Un proceso a facer en dúas direccións: cara arriba (Xunta) e cara abaixo (concellos). E outro dos alicerces sería o de garantir a transparencia e a democracia, e eliminar discrecionalidade e arbitrariedade. A isto engaden un reparto obxectivo dos recursos entre os concellos, pulando polo reequilibrio territorial.


Summary: O número de trámites pendentes ao final de 2021 é igual que ao feche de 2019.

Até 332.847 procedementos foron resoltos en 2021 polos xulgados e tribunais galegos, o que supón 19,1% máis que en 2020 -cando frearon a súa actividade pola chegada da pandemia de Covid- e 2% máis que en 2019, cunha taxa de resolución de 1,03, polo que foron resoltos máis casos dos que se rexistraron ao longo do exercicio, indica o informe publicado onte pola Sección de Estatística do Consello Xeral do Poder Xudicial. Ao comezo de 2022, había nos estamentos xudiciais da Galiza 156.027 casos en trámite, case os mesmos que nese intre de 2020 e 7,2% menos que hai un ano. Nos 323.618 novos asuntos abertos en 2021, a taxa de litixiosidade quedou en 120,1 procedementos por cada 1.000 habitantes, 12 puntos por baixo da media estatal. Aumento en todas as xurisdicións O ano pasado aumentou a entrada e a resolución de casos en todas as demarcacións provinciais e nas distintas xurisdicións, ao tempo que se detectou un descenso dos casos en trámite. Na xurisdición Civil o incremento de casos ingresados foi do 8,7%, cun 21,3% máis de resolucións e un 7,4% menos de trámites pendentes, mentres que na Penal aumentaron 8,6% os procedementos, un 13,9% os casos resoltos e hai 10,2% menos asuntos en trámite. Pola súa parte, no Contencioso-administrativo o aumento de trámites alcanza 12,9% máis, o de casos resoltos 23,7% máis, e, paralelamente, caen 3,8% o número de casos pendentes. A isto hai que engadir as estatísticas da xurisdición Social, que tramita 21% máis de asuntos que no ano anterior, cun 30,9% máis de procedementos resoltos e un 2,8% menos de trámites pendentes.


Summary: A Plataforma en Defensa das Fragas do Eume alerta de que a norma promovida pola Xunta suporá "un cambio drástico" no rural galego, para alén de que "só será unha ferramenta útil para xeneralizar a invasión do eucalipto"

A Plataforma en Defensa das Fragas do Eume vén de poñer en marcha unha campaña de recollida de sinaturas para que que se celebre na Galiza un referendo consultivo sobre a Lei de Montes e os cultivos enerxéticos. Entenden que a normativa que está a día de hoxe en tramitación parlamentaria, así como o borrador da Lei dos cultivos enerxéticos forestais elevado ao Consello Forestal de Galicia prevén "un cambio drástico" no territorio galego, alén de que "só será unha ferramenta útil para xeneralizar a invasión do eucalipto". Así, o colectivo, creado após o incendio que arrasou o Parque Natural en abril, critica que desde a Xunta de Galiza se poña riba da mesa unha norma que favorece a introdución "masiva" de cultivos de agromasa e enerxéticos nos montes do País e que "compromete de xeito irreversíbel" o futuro dos sectores agrícola e gandeiro, dando un uso forestal ás terras. Quéixanse de que o Goberno galego "faga caso omiso das denuncias", reducindo no texto a distancia de seguridade entre as masas forestais e os núcleos de poboación a 30 metros. O modelo de agricultura ligado á produción industrial que impoñen os cultivos enerxéticos leva canda si unha maior dependencia de insumos externos --esterco, tratamentos fitosanitarios e regadío--, alimenta a mudanza climática --pola maquinaria, o combustíbel para traballar con esta, a rega ou os agrotóxicos-- e aumenta o uso de produtos agrotóxicos para o control da vexetación 'competidora', tal e como denuncia a Plataforma na carta virtual que envía á atención do presidente da Xunta para exixir a celebración do referendo, ao entender que as mudanzas que incorporatá a Lei de Montes son "de tal transcendencia" que a pertinencia desta norma é unha decisión que compete a tod@s @s galeg@s, nomeadamente as persoas cuxa forma de vida está ligada ao rural. Apelan, xa que logo, ao artigo 92 da Constitución, que prevé a realización dun referendo xustamente para "decisións políticas de especial transcendencia", e reclaman de Núñez Feijóo que solicite no Goberno español e no Congreso a posibilidade da participación cidadá para decidir sobre a aprobación definitiva da Lei de Montes e da implantación dos cultivos enerxéticos en todo o territorio galego.


Summary: @s nacionalistas realizaron concentracións diante das sedes de Novagalicia Banco en Vigo e A Coruña.

O BNG convocou hoxe protestas "contra o espolio do aforro galego" en varias cidades galegas. Na Coruña @s concentrad@s, entre os que estaban os deputados Francisco Jorquera e Carlos Aymerich, entraron na sede de NGB desa cidade e informaron da postura nacionalista diante desta situación a numeros@s clientes que se atopaban na oficina. Os gardas de seguridade tentaron impedir a entrada d@s manifestantes sinalando que "tiñan ordes de non deixar que entraran". Foi a propia clientela da entidade bancaria a que se interesou pola presenza no interior da protesta polo que tiveron que deixar pasar á mobilización. Ás portas da entidade, o portavoz parlamentar do BNG, Francisco Jorquera afirmou que "estamos, ante a perda de ferramentas imprescindíbeis para a nosa economía produtiva". O BNG demanda que se opte por outra estratexia, "é necesario crear un banco público galego", demandou o deputado. Na concentración de Pontevedra estivo o portavoz nacional do BNG, Guillerme Vázquez, que afirmou que "estamos", tal e como enfatizou, "ante unha liquidación que vai supor a perda de milleiros de postos de traballo, roubo aos estafados polas preferentes, perda da obra social, perda de servizo no rural galego… un auténtico desastre para o país". O portavoz nacional afirmou que no BNG "non imos calar diante da evidencia de que o dúo Feijóo-Rajoy permiten que siga Bankia e non así a Novagalicia Banco. Volveremos insistir na necesidade de que Galiza teña sistema financeiro propio". En Vigo participou na concentración a deputada nacionalista Carme Adán que criticou que "os millóns de diñeiro público para as entidades bancarias son sufragadas con recortes sociais". Adán reclamou a Feijóo que actúe para acadar o mantemento do sistema financeiro galego "no peor escenario desta novela negra, como é a liquidación ou venda de NCG". A deputada indicou que "o final de NGB amosa o fiasco da política económica de Feijóo e do PP para Galiza".


Summary: A ministra de Política Territorial e portavoz do Executivo estatal e o presidente da Deputación da Coruña participaron nos actos nesta vila da Costa da Morte.

O concello de Camariñas, na Costa da Morte, acolleu este domingo un acto de recordo do 20 aniversario da traxedia do Prestige, que fai este 13 de novembro dúas décadas. Durante o acto, que acolleu unha homenaxe ao coordinador do dispositivo de limpeza en Camariñas, os participantes reivindicaron a "marea de solidariedade" que provocou o afundimento do petroleiro e a súa vertedura de fuel, mais instaron as autoridades a "non baixar a garda". "Sentiamos moita incerteza polo que ía pasar, moito medo, sobre todo economicamente", comentou a alcaldesa de Camariñas, Sandra Insua -que daquela tiña 26 anos-, antes de recibir ao resto de personalidades políticas que acudiron ao acto como a ministra de Política Territorial e portavoz do Goberno, Isabel Rodríguez; o delegado do Goberno español na Galiza, José Miñóns; e o presidente da Deputación, Valentín González Formoso. 20 anos após o 'Prestige', a Galiza segue sen poder investigar sinistros marítimos Máis aló da traxedia, a alcaldesa incidiu na "marea humana que invadiu A Costa da Morte". "Non sabiamos nin que facer con tanta xente, como darlle para comer ou onde hospedala", sinalou, após o que reiterou o seu "enorme agradecemento" aos voluntarios e a todos os veciños das zonas afectadas. Nos mesmos termos expresáronse o resto de autoridades, que remarcaron que esa "vontade" de axudar representa "o mellor do país", "a dignidade". "Os voluntarios que acudiron de todas as partes de España e de todas as partes do mundo representan a solidariedade cidadá", afirmou a ministra portavoz, que lembrou ademais que a 'marea branca' supuxo a "primeira gran manifestación social que xurdiu no noso país con motivos ambientais". Estas son as "contas pendentes" do 'Prestige' 20 anos despois "Agora temos novas ferramentas postas en marcha contra este tipo de cousas, grazas a un Goberno para o que o ecoloxismo e as políticas de loita contra o cambio climático son unha política de Estado", destacou Rodríguez. Sobre os medios dispoñíbeis tamén opinou o presidente da Deputación coruñesa, que indicou que, dada a cantidade de sinistros como o do Prestige ocorridos fronte ás costas galegas, "debería reflexionarse sobre os medios que había na Galiza, que eran insuficientes". Formoso tamén instou as Administracións a loitar contra os "piratas do mar, que agora non levan parche nin pata de pau", senón que "teñen despachos en Suíza e Luxemburgo e conducen mercedes" e que "campan ás súas anchas pola protección fiscal da que gozan, contaminando e facendo dano á costa". Henrique López Veiga, o ex conselleiro da Xunta que ri ao falar sobre o 'Prestige' Por último, o responsábel da Deputación coruñesa mostrouse moi crítico coa xestión da catástrofe por parte dos Gobernos galego e español do momento, en mans do PP. "Un Goberno non debe aplicar a mentira nin a manipulación cando veñen mal dadas. Non se pode esconder, hai que afrontar as cousas con transparencia", aseverou.


Summary: A Mostra Internacional de Teatro Cómico e Festivo de Cangas presentou esta terza feira a súa programación para este ano. A 38ª edición concorrerá desde o día 1 até o 10 de xullo. En conversa con 'Nós Diario', a directora artística, María Armesto, destaca algúns dos 42 eventos que se levarán a cabo o próximo mes na vila.

A un mes exacto de que comece a súa 38ª edición, a Mostra Internacional de Teatro Cómico e Festivo de Cangas presentaba esta terza feira o programa de eventos que terá lugar entre os días 1 e 10 de xullo na vila. A rolda de prensa realizábase no auditorio municipal, inaugurado no ano 2001, "un exemplo de como a cultura do teatro influíu na veciñanza, que foi das poucas que nos anos 90 se manifestaron para demandar estas instalacións", destacaba a directora artística da Mostra, María Armesto, en conversa con Nós Diario. Como referencia histórica, Armesto tamén resaltaba o perfil da xente de Cangas, "unha vila con moita tradición festeira, ligada ao Entroido e ás comparsas", para a creación no ano 1984 da Mostra de Teatro da localidade. Ese evento, fundado pola Asociación Cultural Xiria, é "a día de hoxe unha das máis importantes manifestacións galegas, estatais e internacionais de espectáculos vivos que teñen o humor por bandeira", aseveran desde a organización. Para esta edición, a Mostra ten programadas un total de 42 actividades: sete delas son teatro que se representará no auditorio municipal, once son espectáculos de rúa, tres obradoiros, oito charlas e coloquios, cinco espectáculos alternativos e oito eventos que abranguen desde a entrega do Premio Mulleres en Acción até unha exposición documental e homenaxe a Xosé Manuel Pazos Varela, antigo alcalde da localidade e un dos "grandes impulsores do tecido cultural cangués", sinalaba Armesto. Chiscadela a Portugal Máis da metade dos espectáculos da Mostra pertencen a compañías galegas, "mais tamén destacamos outros traballos a nivel estatal e o que podemos de internacional". Este ano, no ámbito de internacional, "facemos unha especial chiscadela a Portugal e traemos representacións como A contenta dos labradores de Caldelas ou entremés sobre a pesca do río Miño, unha coprodución da Compañía de Teatro de Braga e o Centro Dramático Galego, ou a recuperación do Teatragal 25 anos despois, uns encontros que buscan retomar ese espazo en común entre os dous territorios e crear un diálogo e reflexión sobre a creación escénica neste tempo", explica a directora artística da Mostra. Con respecto ao resto das propostas, Armesto comenta que non é posíbel poder "escoller só unhas poucas, porque sería unha ofensa aos outros espectáculos que tamén son moi bos e teñen algo que destacar". Malia isto, a directora artística destaca "o papel da mocidade galega, que fai un teatro moi diferente e temos varias compañías na rúa moi interesantes". Armesto pon como exemplo a Compañía Parajito, que estreará o sábado 3 de xullo nos Xardíns do Señal a obra de Natalia Outeiro, Isolada, un espectáculo que mestura a esencia dos pallasos coa risa e a poesía. A directora tamén menciona Diáspora Teatro, quen representará, os días 4 e 6 de xullo no Adro da Capela do Hospital cangués, o espectáculo Victoria, unha produción de teatro de animación con pequenos bonecos e obxectos que "representan secretas situacións teatrais que son apreciadas só por unha persoa". Por último, Armesto destaca Assircopatas, que realizarán durante varios días na vila canguesa o seu espectáculo circense con malabares, acordeón e equilibrios. Isto con respecto aos espectáculos de rúa, porque "se lle dá moita atención ao teatro en sala, pero o de rúa é un gran dinamizador das artes escénicas, achegando alegría ás vilas de todo o país", sinala Armesto. Varios Premios Max das artes escénicas "Hai un espectáculo que xa quixemos traer o ano pasado e que resulta moi gratificante que vaia representarse na Mostra". Armesto refírese a Al otro lado, unha produción da compañía de Euskadi, Zanguango Teatro. Esta conta cun Premio Max das Artes Escénicas (outorgados pola Sociedade Xeral de Autores e Editores e a Academia das Artes Escénicas de España), ao mellor espectáculo de rúa en 2020. Outra compañía que tamén conta cun Premio Max, neste caso a mellor espectáculo revelación en 2020, é Las Niñas de Cádiz, que representarán El viento es salvaje, "unha relectura do mito de Fedra e Medea nunha chave cómica pero tratando moi ben dramaticamente o que son os mitos", explica a directora. "Estes exemplos quedan curtos porque tamén habería que destacar outros actos como a proposta de Miss Beige, Secretos de Alboca, ou a peza sobre Xela Arias, Vencerse é cousa de se tratar de Fernando Abreu". Unha Mostra "que conta cun grande ambiente artístico que enche a vila durante eses días", conclúe.


Summary: Despregará 27 patrullas. Para os bombeiros forestais, un dispositivo "caro e ineficaz".

Esta fin de semana e até mediados do mes de setembro despregarase nos montes galegos a denominada 'Operación Centinela', e pola que o exército español realizará labores de vixilancia e prevención de incendios. Axunta pagará ao exército por volta de 570.000 euros por esas tarefas. Este tipo de convenios lévanse desenvolvendo unha década, e cada ano a administración galega paga ás forzas armadas cantidades que varían entre o medio millón e os seiscentos mil euros. O exército despregará 27 patrullas polos montes galegos, 22 delas da Brilat e 5 pertencentes ao Tercio Norte de Infantería de Marina. Desde a Asociación de Bombeiros Forestais de Galiza (Apropiga) xa anunciaron hai unhas semanas o seu rexeitamento a este convenio entre Xunta e Defensa por entender que é "caro e ineficaz". Para os bombeiros forestais non ten sentido que a Consellaría destine centos de miles de euros a patrullas das forzas armadas cando "hai puntos de vixilancia fixos fechados" ou que non funcionan, e hai unha carencia de persoal.


Summary: Mariña Patrimonio alerta de que traballos forestais da industria da madeira afectaron a unha da mámoas deste espazo arqueolóxico de Vilalba, que estivo a piques de ser vendido polo Ministerio de Facenda hai uns meses. A entidade, xunto con ADEGA, presentou xa denuncia ante o Seprona sinalando que se trata dunha plantación "ilegal"

O pasado outono o xacemento paleolítico da Pena Grande, en Vilalba, estivo a piques de ser vendido polo Ministerio de Facenda, que iniciou unha poxa que tiña un prezo de saída de 8.000 euros. Só a presión social e política conseguiu parar a venda. Nese momento algúns dos colectivos que se mobilizaron para impedir a poxa xa alertaron do risco que implicaba a venda do espazo para a protección deste ben patrimonial, entre outros motivos pola posible utilización do predio para a plantación de eucaliptos. Mariña Patrimonio e ADEGA veñen de presentar unha denuncia perante o SEPRONA por posibles danos ocasionados na Mámoa 9 do xacemento por traballos forestais relacionados cunha plantación de eucaliptos, que cualifican de "ilegal". As entidades alertan de que o ben patrimonial foi danado como consecuencia dos profundos sucos realizados sobre a masa tumular e sinalan que "todo parece indicar que esta plantación afectou tamén a cámara da mámoa ao remover parte da súa estrutura". A Mámoa 9 forma parte dun sitio arqueolóxico de gran valor, con máis de 10.000 anos de antigüidade e conformado por dez túmulos xunto con dous abrigos paleolíticos. Do xacemento saíron case mil pezas conservadas no Museo da Prehistoria de Vilalba, o que converte a Pena Grande no xacemento do Paleolítico superior máis importante de Galicia. O espazo está situado nun predio duns 35.000 metros cadrados, resultado da unificación de varios terreos sen propiedade coñecida procedentes da concentración parcelaria na contorna. O 26 de agosto de 2016 a Dirección Xeral de Patrimonio do Estado declarouna "alienable", isto é, susceptible de ser vendida ao considerar que "non resulta necesaria para o uso xeral nin para o servizo público" e tampouco "resulta conveniente a súa explotación". Un ano despois chegou a poxa e mobilización social que impediu a venda. Porén, o espazo segue a ser vulnerable a agresións de todo tipo. ADEGA e Mariña Patrimonio diríxense á Consellería de Cultura, criticando a súa falta de "sensibilidade" co "drama que está a provocar a industria do eucalipto no patrimonio cultural de Galicia". Hai dous anos estas mesmas entidades presentaron un dossier que documentaba danos provocados pola industria madeireira en 40 xacementos arqueolóxicos do norte da provincia de Lugo. "A Xunta pode frear en seco a destrución do patrimonio. Hai que ver que intereses hai detrás e por que isto non se fai", reclamaba daquela Manuel Miranda (Mariña Patrimonio). O pasado mes de decembro 20 entidades pediron no Parlamento Europeo erradicar o eucalipto nunha faixa de 50 metros ao redor dos bens patrimoniais. "A expansión sen límites dos eucaliptos está a provocar unha destrución masiva do patrimonio cultural", de xeito moi destacado debido á "industrialización do monte coa utilización de maquinaria pesada, a apertura de pistas para pasar esa maquinaria e para sacar a madeira, as remocións de terras para facer as plantacións...", salientouse naquel acto.


Summary: O salón de actos da Facultade de Ciencias Económicas e Empresariais da Universidade de Vigo acolleu, na semana en que deron comezo as clases nas distintas facultades galegas, o acto oficial de inicio de curso, marcado pola excepcionalidade da situación sanitaria

Nel, a pandemia e os retos que deixa por diante guiaron boa parte dos discursos inaugurais.Así, o reitor vigués, Manuel Reigosa, encadrou a alocución nestes "tempos difíciles nos que hai que tomar decisións que afectarán profundamente ao futuro de Galiza". Nese sentido, quixo pór enriba da mesa o ofrecemento das Universidades galegas –representadas na mesa polos reitores de Compostela e A Coruña, ademais do de Vigo– non só para seguir cumprindo as súas misións fundamentais, como son as de formar as persoas egresadas, producir novos coñecementos e transferilos ao tecido social, "senón tamén para colaborar co resto de axentes sociais en todo o que sexa elevar a mirada e facer da Galiza un lugar mellor, máis próspero e cun futuro asegurado como país produtor de coñecemento". Esa é, segundo salientou Reigosa, "a chave" para resolver os que cualificou como tres grandes problemas da sociedade galega: o declive demográfico, o envellecemento e o abandono do rural. Na súa intervención, o reitor salientou a capacidade das institucións académicas para adaptarse desde o curso pasado á pandemia e tratar de garantir a formación do seu alumnado, así como o traballo desenvolvido para dar resposta á docencia en calquera dos escenarios que se poidan producir ao longo dos próximos meses, e que segundo aventurou poden ser presenciais, semipresenciais ou virtuais. Na mesma liña, o presidente da Xunta, Alberto Núñez Feixoo, sinalou as institucións universitarias como "referente fundamental", nun momento no que "o pobo galego soporta unha situación inédita, onde se precisan certezas". "Non teño a máis mínima dúbida de que as nosas universidades volverán dar exemplo", afirmou, e deu a súa confianza en que a volta ás aulas e o curso se realizará "da maneira en que nos sintamos satisfeitos, entre outras cousas, polo deber cumprido". O presidente da Xunta tamén demandou a implicación das universidades "nos proxectos tractores para pilotar a reactivación da economía", e asegurou que "coa afouteza de todos, en especial dos universitarios, Galiza disipará de novo todas as sombras que se nos presenten".


Summary: A cultura castrexa simboliza un patrimonio de grande importancia para a Galiza. Nos últimos anos, a sociedade estase a decatar da riqueza arqueolóxica que temos, o que provoca un aumento da demanda social a prol da restauración de xacementos galegos. Recentemente comezáronse numerosas intervencións en diferentes castros que están a conseguir descubertas moi interesantes que axudarán a coñecer aínda mellor a Idade do Ferro galega. Pois cómpre aprender a camiñar polo pasado para poder transitar polo futuro.

Nos últimos meses, un gran número de castros galegos está a experimentar diferentes intervencións arqueolóxicas. Resulta curioso comprobar que se produzan tantas escavacións e procesos de restauración malia estarmos inmersas nunha situación de pandemia. Moitos dos arqueólogos e arqueólogas que dirixen estas intervencións aseguran que, dado o pasado confinamento por mor da Covid-19, gran parte dos proxectos xa existentes tiveron que posporse até finais do verán, coincidindo coa publicación dunha resolución de subvencións para as devanditas actuacións arqueolóxicas. Estes dous feitos son claras causas da coincidencia de tal número de proxectos nestes meses. Mais o principal condicionante talvez sexa a crecente demanda social a favor da restauración dos xacementos galegos. A partir de propostas promovidas por concellos ou asociacións veciñais e culturais de base, estanse a levar a cabo diferentes intervencións dirixidas quer a realizar novas escavacións quer a manter e restaurar xacementos xa coñecidos. Descubertas Estas intervencións están a dar froitos moi interesantes para o patrimonio arqueolóxico galego. Diferentes descubertas corroboran este feito. Por exemplo, na intervención no Castro de Chandebrito, en Nigrán, descubríronse novas estruturas e parte da muralla que, segundo a explicación de Benito Vilas, arqueólogo de Árbore Arqueoloxía, leva a estudar que quizais esa muralla non tivese unha finalidade de protección. A nova intervención arqueolóxica centrarase especialmente na ampliación deste elemento construtivo en 40 metros cadrados máis. O Castrillón, en Larouco, conta con outro sistema de defensa ben curioso: catro grandes foxos, un deles de até 15 metros de profundidade. O arqueólogo da empresa Xeitura que dirixe a intervención, Martiño Xosé Vázquez, expón que "é un xacemento do que xa se tiña constancia, pero que nunca se soubo definir de que era". Até o momento, existen fundadas sospeitas de que se trata dun poboado da Idade do Ferro que nin foi romanizado dada a ausencia total de material do mundo romano; non se atoparon obxectos de cerámica ou tellas desta cultura. Este feito, como comenta Vázquez "engadiríalle un maior valor ao sistema de defensa", que se considera un dos máis impresionantes da comarca de Ourense. Ademais, grazas á obtención dunha mostra de carbón atopada no xacemento, desenvolveranse análises de carbono-14 para obter datacións absolutas e determinar a súa tipoloxía. A diferenza dos xacementos anteriores, o castro de Cerneda, en Abegondo, está a pasar pola súa primeira intervención. David Abella, arqueólogo de CADO Arqueoloxía, que dirixe a escavación, explica que o obxectivo deste proxecto é comezar a intervir no castro e realizar investigacións para desentrañar os seus misterios. Este xacemento pódese situar desde a Idade do Ferro até, polo menos, a época galaico-romana a partir das estruturas pétreas atopadas nel. Abella conta que localizaron alicerces de materiais perecedoiros e unha muralla de pedra, así como multitude de elementos cerámicos, unha pequena peza de bronce e fragmentos de vidro. Este grande abano de materiais diversos será estudado durante estes meses. Outra descuberta de enorme relevancia foi a realizada polo equipo dirixido por Emilio Ramil no Sarridal, en Cedeira. Na intervención, xa finalizada, deixouse á vista a muralla, o bastión e unha torre exterior que non se coñecía previamente. Ramil expón que o traballo que toca agora é a posta en valor destes elementos pétreos. Gozas da lectura? Para seguir con ela non tes máis que mercar o Sermos que sae publicado mañá co Nós Diario e que atoparás en gasolineiras, librarías, quiosques ou na nosa tenda online. Fica con máis tranquilidade para outra fin de semana tramitando a subscrición agora mesmiño!


Summary: Corea do Norte informou hoxe dunha nova proba con armamento nuclear, a sexta que confirma o Goberno de Kim Jong-un. Donald Trump e Theresa May encabezaron as voces de alarma diante do que consideran "unha ameaza para a comunidade internacional".

O ensaio deste domingo tivo lugar na base Punggye-ri, segundo medios estadounidenses que sinalan que os sismógrafos rexistraron un potente sismo no nordeste de Corea do Norte, preto da fronteira con China. A televisión norcoreana informou despois do éxito do ensaio, neste caso cunha bomba de hidróxeno que podería "incorporarse a un mísil balístico". Donald Trump, presidente dos Estados Unidos, sinalou que as accións de Corea do Norte "continúan a ser moi perigosas para Estados Unidos" e referiuse á proba como "un test de grandes dimensións". A primeira ministra do Reino Unido, Theresa May, advertiu que este ensaio "representa unha ameaza aínda maior á comunidade internacional". E mentres a UE afirmou que se trata dunha "violación directa e inaceptábel" dos acordos internacionais, China e Rusia mostraron a súa condena polo "desprezo" por parte de Pyongyang das resolucións de Nacións Unidas. Hai unha semana, o Exército coreano lanzou un mísil que percorreu 2.500 quilómetros e sobrevoou territorio xaponés. O de hoxe é o sexto ensaio nuclear levado a cabo por Corea do Norte na base de Punggye-ri. O anterior foi en setembro do ano pasado. Porén, medios internacionais sinalan de que o de hoxe ten un nivel máis grave segundo a intensidade rexistrada nos sismógrafos. O Goberno norcoreano difundiu fotos de Kim Jong-un supervisando a proba nuclear nas instalacións da base.


Summary: As Tanxugueiras tentarán convencer esta noite ao xurado e a audiencia de que 'Terra' merece un billete a Eurovisión.

O que comezou hai uns meses como unha ilusión pode tornar na noite deste sábado en realidade. As Tanxugueiras, após superaren a súa semifinal coa segunda maior puntuación grazas ao televoto e o voto demoscópico, volveron interpretar 'Terra' no escenario do Festival de Benidorm. "Non hai fronteiras" ¡A cantar y bailar con Tanxugueiras! #BenidormFest #ElFestivalQueQuieres https://t.co/1P2GnrMaV8 pic.twitter.com/9LUNVzvu8z— Eurovisión RTVE (@eurovision_tve) January 29, 2022 Fixérono na segunda quenda, tras o rapeiro Rayden —con quen as pandeireteiras veñen de publicar o tema 'Averno'—. Séguenos Varry Brava, Chanel, Rigoberta Bandini, Xeinn, Gonzalo Hermida e Blanca Paloma. Segundo unha enquisa publicada minutos antes de que principiase a final por Electomanía, as Tanxugueiras serían as favoritas de 46,4% das persoas enquisadas en todo o Estado, con máis de dez puntos de vantaxe sobre a seguinte artista, Rigoberta Bandini (34,2%). Chanel, con 11,3%, ficaría terceira. Así, segundo esta mesma sondaxe, as Tanxugueiras gañarían na Galiza, Asturies, Cantabria, Nafarroa, València, Alacant, Teruel, Granada, Tarragona, Tenerife, León, Zamora, Salamanca, Burgos, Huelva, Badaxoz e A Rioxa. Por outra parte, o portal especializado no certame Eurovision World vén de publicar unha sondaxe, na que participaron máis de 28.000 persoas de todo o continente europeo, que eleva as galegas á primeira posición con 47% dos votos, cunha ampla vantaxe sobre a seguinte mellor valorada, Rigoberta Bandini, con 17%, e Chanel, con 11%. Como funciona o sistema de voto O sistema de voto é o mesmo que xa se utilizara nas semifinais. Así, 50% da puntuación corresponde ao xurado profesional, composto polas xuízas españolas Natalia Calderón, Miryam Benedited e Estefanía García e os internacionais Marvin Dietmann e Félix Bergsson. A outra metade divídese a partes iguais entre o televoto e o voto demoscópico. Cómpre lembrar que as Tanxugueiras obtiveron na semifinal 38 puntos do xurado —ficando en quinta posición—, 25 do demoscópico —segundas— e 30 do televoto —a maior puntuación—. Cada un dos membros do xurado outorgará na final 12, 10, 8, 7, 6, 5, 4 e 2 puntos, respectivamente. Aliás, a través do televoto concédense 30, 25, 20, 18, 15, 12 ,10 e 5 puntos, os mesmos que no demoscópico.


Summary: O Instituto Nacional de Estatística (INE) pediulle a un hostaleiro que non insista en pedir cuestionarios en galego xa que estes só están en español. Eses documentos teñen unha nota a rodapé na que di que está dispoñíbel nos idiomas co-oficiais.

O Instituto Nacional de Estatística, organismo autónomo mais adscrito ao Ministerio de Economía, chamou por teléfono a un hostaleiro para lle pedir que non seguise a solicitar en galego o cuestionario sobre ocupación en aloxamentos turísticos pois este só estaba en español, denuncia a Mesa Pola Normalización Lingüística. Este documento, de obrigada cumprimentación periódica, ten unha nota na que sinala literalmente que "está dispoñíbel nas distintas linguas co-oficiais das comunidades autónomas". Mais malia este hostaleiro se poñer en contacto co INE para que lle facilitasen o cuestionario en galego, nunca o recibiu. Recibiu, iso si, unha chamada do INE no que lle informaban de que só o tiñan en español. Como desculpa, a necesidade de aforrar. Marcos Maceira, presidente da Mesa, ironizou sobre "cal será o tipo de tinta que empregan no INE para que resulte máis caro imprimir os cuestionarios en galego que en castelán...". Neste sentido, o presidente da Mesa salientou que non estamos ante medidas de aforro económico senón ante unha clara política lingüística en contra do galego por parte das diferentes Administracións controladas polo Partido Popular. Desde A Mesa lembran que neste tipo de situacións é fundamental que a cidadanía faga valer os seus dereitos e denuncie calquera traba que a Administración invente para lle impedir desenvolver a súa vida normalmente en galego.


Summary: A vista previa remata sen acordo entre a familia do ditador e a Avogacía do Estado, que reclama a recuperación para o patrimonio público das Torres.

O xuízo para a recuperación do Pazo de Meirás para o patrimonio público celebrarase a principios do mes de xullo e durará arredor dunha semana. Comezará o día 6 dese mes logo de que, como era de agardar, a vista previa entre o Estado e a familia Franco rematase este venres sen acordo. O xuízo comezará o vindeiro 6 de xullo logo de que a vista previa entre o Estado e a familia Franco rematase sen acordoA Avogacía do Estado mantivo, como na demanda, que a compravenda das Torres en 1941 foi simulada, fraudulenta e ilegal. Baseouse de novo na tese xa desenvolvida en anteriores investigacións e no informe histórico-xurídico encargado pola Deputación da Coruña. Advertiu, xa que logo, que a transmisión do Pazo á familia Franco fixérase a través dun contrato simulado nese ano 1941 para evitar que pasase a ser parte do patrimonio estatal e cando xa levaba tres anos sendo utilizado polo ditador, a quen lle fora doado. Xa que logo, o inmoble tería sido vendido dúas veces e a última delas a través dun acordo "fraudulento", cando xa era residencia do Xefe do Estado tras un acordo anterior. Na vista previa, celebrada no Xulgado de Primeira Instancia número 1 da Coruña, o avogado do Estado, Javier Suárez, advertiu tamén do "proceso coactivo" na adquisición do Pazo por parte da familia, ao terse realizado a través de doazóns con coaccións. Foi en plena represión fascista e con patrullas falanxistas polas casas, tal e como desvelan numerosos documentos. "Foi un proceso coactivo cunha involucración moi importante das administracións públicas", dixo o letrado. Os Franco consideran "irrelevante" se houbo coacción á hora de facerse co inmoblePero o avogado dos Franco rexeitou este argumento, asegurando que o feito de que as achegas fosen "máis ou menos voluntarias non garda ningunha relación", ademais de considerar "irrelevante o dato ao obxecto do presente litixio". Máis adiante, negou coacción ningunha. "Negamos que fose coactivo", insistiu. No procedemento xudicial comparecen tamén a Xunta e os concellos da Coruña e de Sada e nesta vista previta non houbo ningunha posibildade de acordo, tal e como advertían antes. O Estado insiste nunha compravenda "simulada" e os Franco entenden que todo foi perfectamente legal. A xuíza admitiu as alegacións do avogado do Estado coas que trata de demostrar que a adquisición tiña un fin público, o que reforzaría a necesidade de que volvese a mans da Administración. No entanto, a maxistrada non aceptou as que pretendeu incorporar o letrado da familia do ditador. No xuízo, do vindeiro mes de xullo, comparecerán sete testemuñas, entre eles o historiador Emilio Grandío, a proposta da Xunta, e Ramón Rodríguez Ares, ex-alcalde de Sada, recoñecido franquista e proposto polos letrados dos herdeiros do xeneral fascista.


Summary: A aparición do movemento obreiro no século XIX deu inicio a unha serie de conflitos laborais que se estenderon por toda a Galiza nos anos finais dese século e no primeiro terzo do XX. A organización de sociedades obreiras foi acompañada da reivindicación duns mínimos dereitos en canto a melloras laborais.

A resistencia da patronal fronte ás reclamacións operarias estivo na orixe de numerosos enfrontamentos violentos: tanto por excesos por parte de axentes da orde pública como por colisións violentas entre sindicalistas e membros de sindicatos amarelos. Aos poucos fóronse producindo algúns sucesos de certa gravidade, como foi o caso do asasinato do patrón metalúrxico Miguel Muñoz Ortiz na Coruña en outubro de 1906 ou o atentado mortal contra o presidente da Asociación Patronal de Ferrol, o consignatario Nicasio Pérez Moreno, en 1921, no marco de encirrados conflitos laborais. Na II República, a crise económica que seguira ao crack de 1929 tivera varios efectos inmediatos na Galiza, entre os que destacaban os recortes orzamentarios e o retorno de emigrantes. A medio prazo, iso derivou tamén nunha paralización da actividade económica e nun grande incremento do desemprego. O poderoso sindicato do ramo da construción da Confederación Nacional do Traballo (CNT) da Coruña foi un dos máis afectados por esta situación, pois boa parte dos seus integrantes ficaron sen traballo. E a decisión que tomaron os obreiros asociados foi reivindicar a redución da xornada laboral até as seis horas, para conxurar o desemprego obreiro repartindo de forma máis equitativa o traballo. Arranca unha folga indefinida na construción En agosto de 1933 os sindicatos decidiron declarar a folga indefinida en reivindicación das seis horas de xornada. Máis de 6.000 traballadores iniciaron un conflito que puxo a proba a fortaleza do sindicalismo coruñés. A solidariedade obreira expresouse na creación de panadarías e barbarías colectivas, a recollida de produtos alimenticios e de cartos para apoiar os traballadores en folga; as traballadoras da Fábrica de Tabacos foron como noutras ocasións sostén de moitos fogares que deixaron de recibir parte dos salarios. Ademais das mostras de solidariedade, tamén contribuíron a manter a folga as accións de forza, atacando a obras nas que se continuaba traballando, a operarios que non secundaron o paro ou a patróns que se amosaban especialmente combativos cos obreiros. O feito máis grave foi sen dúbida o asasinato de Antonio Dorado Ríos, obreiro que non secundaba a folga, atacado cun coitelo nunha taberna da Silva en xaneiro de 1934. Tamén o patrón de orixe viguesa Julio Rodríguez Blanco foi vítima dun atentado, ao dispararlle un obreiro dous tiros na rúa dos Olmos en febreiro de 1934. Unha tentativa de acordo As reivindicacións operarias foron reducíndose a comezos de 1934 e no verán as negociacións coa patronal avanzaron, chegándose a un principio de acordo entre as representacións obreira e patronal, que foi ratificado nunha asemblea obreira mantida na praza de touros o 14 de setembro. O acordo non foi aceptado de forma unánime polos patróns, provocando unha forte discusión entre o presidente accidental do ramo da construción, José Medina Roldán, que negociara o acordo, e o contratista Julio Rodríguez Blanco. Despois dunha violenta conversa telefónica, Julio Rodríguez Blanco presentouse na oficina de José Medina para continuar a discusión. A cousa foi a maiores e Rodríguez Blanco desenfundou un revolver co que disparou a Medina; despois dun breve forcexo, presentouse armado Francisco Zurrimendi, empregado de Medina, e ao ser apuntado coa arma por Rodríguez Blanco fixo sobre el tres disparos que lle causaron a morte. A violencia patronal contra os patróns Malia que estes feitos amosaban que a violencia no conflito laboral estaba tamén da banda patronal, houbo quen ignorou o acontecido para manter un discurso que xa estaba preparado: a Asociación Patronal de Ferrol denunciou o feito como un acto terrorista e pediu a represión sobre os crimes de carácter social, mentres La Región falaba dunha morte en atentado e Faro de Vigo e La Voz de Galicia ocultaban a realidade dos feitos en titulares que daban conta da morte a balazos do contratista, sen explicar os feitos; pola contra, El Pueblo Gallego e El Ideal Gallego deixaban claro nos titulares e na nova o que tiña acontecido. Aínda en 2013, unha historia da patronal coruñesa agachaba esa parte da historia nunhas breves liñas dunha nota a pé de páxina, diante da evidencia de que dar conta dos feitos e tentar explicar o acontecido rachaba co discurso xeral do traballo, que proclamaba que a patronal defendía a república burguesa mentres os sindicatos querían rematar con ela. A resaca da insurrección de 1934 A folga da construción da Coruña rematou definitivamente pola insurrección de outubro de 1934 e malia que a conflitividade no sector reapareceu en 1935 e 1936, xa non tivo nin a forza nin os resultados que tivera o máis importante conflito laboral da Coruña da II República.


Summary: Coa obra presentada co lema A distancia do tambor a poeta Eva Veiga resultou gañadora coa XIII edición do Premio de Poesía Fiz Vergara Vilariño. A poeta participou recentemente como actriz na longametraxe dirixida por Margarita Ledo, A cicatriz branca.

Un xurado composto por Rosa Enríquez, Xerardo Quintiá e Alfredo Ferreiro, ademais do Concelleiro de Cultura de Sarria, Francisco Pérez e a Presidenta de Ergueitos, Maria Casar, estes dous sen votos, decidiu por unanimidade outorgarlle a XIII edición do Premio de Poesía Fiz Vergara Vilariño á obra A distancia do tambor, da escritora Eva Veiga. O xurado destacou da obra o seu uso "novidoso e minimalista da linguaxe poética a través dunha marcada e contida intensidade expresiva e que propón unha reflexión sobre o espazo como un lugar vivo". Natural de Ombre, Eva Veiga comezou a escribir de moi nova, a pouco de aprender a ler e escribir, como ella ten lembrado en evocación da súa infancia na aldea natal. Pouco despois, atraída pola raído, inclinouse polo xornalismo. En 1985 comezou a traballar en El Ideal Gallego para logo desenvolver a profesión en Televisión de Galicia, onde, entre outros programas presentou Entre Nós, De Perfil, Mesa Reservada ou Galicia no Tempo. Con Fuxidíos fíxose co accesit do Premio Esquío e en 1994 asina canda o artista Alfonso Costa o cartafol Paisaxes do baleiro, título que mantería no poemario publicado por Xerais. En 2010 en Espiral Maior ve a luz, A frecha azul do teixo. Na súa autobiografía publicada no portal da Asociación de Escritores e Escritoras en Lingua Galega, Eva Veiga comenta a súavida despois de ter atravesado unha complexa enfemidade cando di: "Agora, adico a meirande parte do tempo á escrita, aínda que o máis certo é que me enredo con canto me sae ó paso. Quizáis sexa porque sinto certa avidez de vivir, como naquelas tardes de infancia na aldea, tardes de plenitude que só o poema é quen de me devolver". Entre esas aventuras nas que Eva Veiga se implica está a nova película de Margarita Ledo, "A cicatriz branca" que ella protagonizou. (Na imaxe, Eva Veiga na película "A cicatriz branca")


Summary: O documentario preséntase esta cuarta feira (20 h) en Ferrol nun acto organizado pola agrupación cultural Medulio.

Ás 20 horas desta cuarta feira na Escola Oficial de Idiomas de Ferrol, nun acto promovido pola Agrupación Cultural Medulio coa intervención do presidente da AS-PG, Xoán Costa, presentarase a curtametraxe I ante aquel silencio mudo, unha iniciativa que se encadra dentro do proxecto da asociación de difundir a imaxe da Rosala "rebelde, rompedora, conscientemente galega", como define o seu presidente. "A Rosalía de sempre nunha interpretación actual", é a lenda da promoción dunha curtametraxe que conta con guión de Millán Castro e Marina Chiavegatto e a participación de dous grandes especialistas na obra e na figura da escritora, Francisco Rodríguez e Pilar García Negro. A música corresponde ao grupo Tempo Catro. Convócanse así tamén os protagonistas e autores doutras dúas iniciativa da AS-PG co fin de afondar e difundir na obra da escritora fundadora da nosa literatura. De Tempo Catro produciron o CD "Os ollos que falan" no que o grupo musica once poemas de Cantares Gallegos nunha visita a unha Rosalía actual e viva, con enerxía e forza diante de temas emocionais e sociais. Ritmos de valse ou fado, salsa, xota, mazurca ou pasodobre para cantar poemas que se achegan á conciencia sobre Galiza ou ao amor e o desamor entre outros temas. Pola súa parte, o gran investigador na obra e na biografía de Rosalía de Castro Francisco Rodríguez participa tamén neste novo proxecto despois de publicar coa AS-PG o volume Rosalía de Castro, estranxeira na súa patria, un percorrido arredor da persoa e a obra da poeta tamén "de onte a hoxe". A curtamentraxe I ante aquel silencio mudo pode adquirirse dirixíndose ao correo informacion@as-pg.com ou no telefone: 981 27 82 59.


Summary: As curtametraxes '16 de decembro' (Álvaro Gago) e 'Suc de síndria' (Irene Moray), que tratan distintos aspectos da violencia contra a muller, poderán verse o 25 de novembro e nos días previos

As dúas curtas poderán verse o 25 de novembro e nos días previos en sete cineclubs galegos e mais en tres salas comerciaisUnha proxección conxunta das curtametraxes '16 de decembro' (Álvaro Gago) e 'Suc de síndria' (Irene Moray) acompañará os actos do 25-N Día Internacional da Eliminación da Violencia contra a Muller en Galicia. As dúas pezas, que tratan distintos aspectos desta problemática, poderán verse nas pantallas dos cineclubs Lumiere (Vigo), Cangas, Carballiño, Valle Inclán (Lugo), Padre Feijoo (Ourense), Os Papeiros (Chantada) e La Lanterna (Viana do Bolo), e tamén nos cines Numax (Santiago), Dúplex (Ferrol) e Minicines Central (A Estrada).O proxecto, financiado pola Federación de Cineclubs de Galicia (FECIGA) para os seus asociados, é unha iniciativa de Elena García Román, vicepresidenta da Federación de Cineclubs e delegada da Asociación de Mulleres Cineastas e Medios Audiovisuais (CIMA). "A idea naceu despois de ver '16 de decembro' no Festival de Locarno. Soñei coa posibilidade de poder proxectar este traballo no maior número posible de salas durante a campaña En Negro, buscando visibilizar non só o traballo de Álvaro, senón tamén a acción colectiva de sensibilización social contra a violencia machista", explica Elena García. "Soñei con proxectar este traballo no maior número posible de salas durante a campaña En Negro, buscando visibilizar non só o traballo de Álvaro, senón a acción de sensibilización contra a violencia machista"Pola súa banda, o propio Álvaro Gago destaca a "enorme ilusión" xera o proxecto. "Detrás escóndese unha forte vontade de levar ás curtametraxes ás salas de cine e ofrecer así a posibilidade de visualizar obras ás que dificilmente poderíase acceder doutro xeito e, por enriba de todo, un desexo de concienciar, sensibilizar e erradicar a violencia contra as mulleres e calquera outro tipo de violencia", di. "A loita feminista trátase tamén dunha oportunidade que temos todos nos para participar activamente na denuncia de todas as formas de opresión existentes e contribuír así a construír unha sociedade máis igualitaria, máis empática, máis amable, máis colectiva, máis humana, máis fermosa", engade.As proxeccións comezaron xa o pasado venres 15 no Cineclube Carballiño (Auditorio Manuel María) e continúan este xoves no Clube cultural Valle Inclán de Lugo (ás 20.00 horas no Auditorio Vello Carcere). O domingo 24 realizarase no Cineclube A Lanterna de Viana do Bolo (ás 20 horas na Casa da Cultura). E xa o luns 25 nos restantes cineclubs (con entrada de balde) e nas tres salas privadas que participan na iniciativa.As curtas'16 de decembro' (14 minutos) é unha curtametraxe do director vigués Álvaro Gago, estreada este ano no prestixioso festival suízo de Locarno, cun percorrido posterior que inclúe a SEMINCI de Valladolid, o AFI Fest de Os Ánxeles ou o Gouna Film Festival de Exipto. A peza recibiu xa 11 premios en distintos certames, entre eles o Festival Internacional de Cine Curtocircuíto de Compostela. Na curta, Lucía, de vinte e cinco anos, sae de adestrar a balonmán e vai buscar ao seu irmán en moto baixo as luces dunha cidade que cre coñecer.'Suc de Síndria' (22 minutos) está nomeada aos EFA (European Film Awards) e estreouse na 69 edición da Berlinale onde comezou unha xira chea de éxitos que a levou a exhibirse en festivais tan importantes coma Toronto, Chicago, Londres (BFI), Melbourne ou BAFICI (Bos Aires). Na curta, Bárbara e Pol vanse uns días de vacacións. Co apoio de Pol, no medio da natureza, entre bágoas e risas, Bárbara aprende a soltarse, sandar vellas feridas e redefinir a súa sexualidade.


Summary: Diversos actos e mobilizacións decorrerán ao longo desta terza feira en cidades e vilas do país para conmemorar unha data clave para o movemento sindical de Galiza. HORA E LUGAR DE TODAS AS MANIFESTACIÓNS.

Van xa 43 anos daquel 10 de marzo de 1972 no que a represión contra as mobilizacións obreiras que, especialmente en Vigo e Ferrol, tomaban as rúas na defensa de dereitos laborais, políticos e sociais; deixou dous mortos (Amador Rei e Daniel Niebla) e centos de detidos. Catro décadas despois, o 10 de marzo segue a ser unha xornada de mobilización e combate, desta volta contra a pobreza e as políticas contrarias á maioríasocial, polo emprego e a xustiza social. A CIG aproveitará a conmemoración do 10 de Marzo para reivindicar "emprego e salarios dignos" como única forma de frear o empobrecemento social a causa "das políticas que está a aplicar o PP en Galiza e no conxunto do Estado". A central nacionalista fai un chamamento a participar nas mobilizacions convocadas ao longo da xornada nas sete cidades galegas. O acto central da xornada, no que participará o secretario xeral, Suso Seixo, terá lugar unha vez máis en Ferrol e consistirá nunha ofrenda floral en memoria de Amador Rei e Daniel Niebla e nunha manifestación. A CIG describe unha situación preocupante: "Galiza conta na actualidade con 969.000 persoas asalariadas, das cales 301.000 -o 31%- ingresan menos do salario mínimo interprofesional (648 euros/mes) e, neste grupo, 177.000 traballadores e traballadoras teñen un salario menor a 200 euros /mes, o 18,2% do total. No Estado máis de 2 millóns e medio de persoas están nesta situación. O salario en Galiza perdeu o 11% da capacidade adquisitiva en 5 anos". Outro sindicato que anunciou actos para o 10 de Marzo é CCOO, que sob o lema ''Polo emprego e a xustiza social'' conmemorará esta data con actos e manifestación en Ferrol. Lugar e hora das mobilizacións da CIG Ferrol: Manifestación nacional dende Avenida de Esteiro (local da CIG), ás 20.00 horas. A Coruña: Manifestación, 20.00 horas, dende a Praza de Vigo. Compostela: Manifestación dende a Praza Roxa ás 20.00 horas. Lugo: Manifestación dende o local da CIG (Ronda da Muralla, 58), ás 20.00 horas. Ourense: Asemblea de delegados/as no edificio sindical (Parque de San Lázaro) e manifestación até a Xunta, ás 11.30 horas. Pontevedra: Asemblea de delegados/as e concentración na Praza da Peregrina ás 12.00 horas. Vigo: Manifestación dende a Doblada ás 20.00 horas. CCOO convoca unha manifestación en Ferrol, con saída ás 19:30 do monumento 10 de marzo.


Summary: Severino Rodríguez, coordinador do Sector Ferroviario de CC.OO., explica o trato discriminatorio que recibe o noso país nos recortes de servizos ferroviarios aprobados por Fomento, que só afectan á media distancia e non ás cercanías, das que Galicia carece.

Os recortes de servizos ferroviarios anunciados polo Ministerio de Fomento van afectar a Galicia máis que a calquera outra comunidade autónoma. A razón é que os trens que se suprimen corresponden unicamente a liñas de media distancia, despois de que nos últimos meses do pasado ano o Goberno definise que liñas e trens eran considerados Obrigas de Servizo Público (OSP) e polo tanto se tiña que comprometer a prestar. Fixouse que serían unicamente os de cercanías, que polo tanto non se ven afectados polos recortes. A partir de aí, unha vez salvados os servizos de proximidade, un informe realizado pola empresa Ineco determinou que liñas serian eliminadas en función dunha serie de criterios, comezando polo actual número de usuarios. Analizáronse as liñas con menos dun 15% de viaxeiros sobre o total de prazas ofertadas. Nese corte entraba a suprimida liña Puebla de Sanabria-Ourense (4,2% de usuarios), pero tamén a Vigo-Ourense (11,7%), a Vigo-Ourense-Ponferrada (12,9%), a Coruña-Ferrol (13,3%) e a Coruña-Lugo-Monforte (14%). O problema é que Galicia carece de trens de proximidade (coa excepción de Ferrol-Ortigueira de ancho métrico) e todos as viaxes interiores realízanse en trens de media distancia. "Todas as comunidades autónomas de litoral cunhas densidades de poboación semellantes a Galicia teñen liñas de cercanias", denuncia Severino Rodríguez, coordinador do Sector Ferroviario de CC.OO. O servizo de cercanías é electrificado, con elevadas frecuencias e cun prezo reducido dos billetes e, ademais, a súa ausencia en Galicia fai que a presente medida gobernamental nos afecte máis que a calquera outro territorio. "Todas as comunidades autónomas de litoral cunhas densidades de poboación semellantes a Galicia teñen liñas de cercanias", denuncia Severino Rodríguez Desaparece completamente a liña Ourense-Puebla de Sanabria, e suprímense 20 trens semanais entre Ferrol e A Coruña, 14 na liña A Coruña-Lugo-Monforte, 14 na Vigo-Ourense, 26 na Santiago-Ourense e 6 na Ourense-Monforte. Isto significa, por exemplo, que os trens en poboacións como Lalín (20.409 hab.) pasarán de 6 a 2, en Betanzos (13.565 hab.) de 10 a 6 e en Padrón (8.882 hab.), onde paran 8 trens, desaparecerá o servizo. Mentres, explican dende CC.OO., noutras comunidades con servizos de cercanías hai moitas poboacións que non superan os 500 habitantes con estacións ou apeadeiros onde paran nalgúns casos ata 92 trens diarios. Asturias, cunha poboación de 1.077.000 habitantes e cunha densidade de poboación de 102 hab/Km2, ten nove liñas de cercanías entre ancho métrico e rede convencional, polas que circulan diariamente 494 trens ao día. Catro veces máis que en Galicia, cunha poboación 2.5 veces superior e unha densidade semellante. Ou por poñer outro exemplo: Entre Oviedo (225.973 hab.) e Avilés (83.107 hab.) circulan 32 trens de cercanías e entre A Coruña (246.146 hab.) e Ferrol (71.997 hab.) só circulan 10 trens de media distancia. "A mala xestión que se está facendo do tren ponse como escusa para desmantelar o servizo" "Non fan falla os grandes investimentos do AVE. Hai que reducir un pouco os radios nas curvas, electrificar, poñer dobre vía onde se poida... Non son moitos cartos pero hai que ter claro que se quere potenciar o ferrocarril" Severino Rodríguez denuncia que "a mala xestión que se está facendo do tren ponse como escusa para desmantelar o servizo" e engade "como vai usar o tren a xente se para só unha vez ao día pola súa vila e non lle coinciden os horarios?". "Fai falla melloralo", di, "e para iso non fan falla os grandes investimentos do AVE. Hai que reducir un pouco os radios nas curvas, electrificar, poñer dobre vía onde se poida... Non son moitos cartos pero hai que ter claro que se quere potenciar o ferrocarril". E conclúe: "Non pedimos que se subvencionen as liñas. Só pedimos que se lle dea ao tren galego o mesmo tratamento que se lle dá noutras comunidades". Para Severino Rodríguez, a Xunta debe adoptar "unha posición de firmeza ante Fomento" en defensa do tren, de xeito que mude o criterio e que as liñas de media distancia galegas sexan consideradas de proximidade ou que se cree efectivamente esa rede galega de cercanías. CC.OO. demándalle ao Goberno galego "unha aposta decidida polo ferrocarril como medio de transporte intra-comunitario respectuoso co medio, seguro, como medio de cohesión social e territorial e como un elemento decisivo no desenvolvemento económico das distintas bisbarras". O sindicato xa mantivo encontros con varias formacións políticas e vai realizar accións informativas nas distintas comarcas afectadas para que a cidadanía tome conciencia do problema. "Imos cara a un desmantelamento total. Todo o que é o ferrocarril convencional non interesa" A medida prevista para abril adiouse pero o máis probable é que se aplique a finais de maio. En xuño chegarán novos recortes, pois é cando se realizará a definición das obrigas de servizo público sobre a rede de ancho métrico, o antigo FEVE. O pasado ano propúxose reducir 19 servizos na liña de Ferrol a Ortigueira e outros dous na liña de Ferrol a Ribadeo e finalmente mantiveronse, "probablemente ante a proximidade das eleccións autonómicas". "Imos cara a un desmantelamento total. Todo o que é o ferrocarril convencional non interesa", conclúe Severino Rodríguez.


Summary: A candidata do BNG para as eleccións europeas denunciou o retroceso nos dereitos das mulleres nun acto feminista celebrado na Coruña no que tamén denunciou a "doutrina machista" da Igrexa Católica e a violencia de xénero.

A candidata do BNG ás eleccións europeas, Ana Miranda, participou no insituto Rafael Dieste da Coruña nun acto "teatral e de participación" co que denunciou a situación de "retroceso" nos dereitos das mulleres e demandou a Europa que formule unha lexislación común que garanta a igualdade real nun momento no que "no que repunta a violencia machista e se volve lexislar contra conquistas que se daban por gañadas tras anos de loita". No acto tamén participaron outras mulleres da lista do Bloque ás europeas, como a actriz Isabel Risco ou a activista feminista Vitoria Louro. A candidata do BNG destacou que a loita feminista "é máis necesaria que nunca para loitar contra a invisibilidade das mulleres" e demandou unha "lei común de mínimos" nos 28 estados da Unión Europea que "impida retrocesos como o que supón a contra-reforma de Gallardón". Ana Miranda tamén sinalou que o BNG "non se limita a ese feminismo progre, cosmético, que atende a enquisas electorais e estratexias dos grandes partidos do sistema, e que só reacciona con declaracións rituais ante as agresións máis bárbaras e retrógradas que debemos afrontar, como a violencia machista ou o dereito ao aborto". A candidata nacionalista tamén denunciou outras consecuencia do machismo, como "a desigualdade salarial, o sexismo social, a incidencia da crise económica nas mulleres ou o papel da Igrexa Católica e a súa doutrina discriminatoria".


Summary: Vigo acolle este venres un Coloquio Internacional organizado pola Cátedra José Saramago, que acompaña de numerosas actividade o lanzamento da obra colectiva coordinada por Silvia Bermúdez e Roberta Johnson.

A New History of Iberian Feminisms é unha análise colectiva da evolución do feminismo en Portugal e no Estado Español dende o século XVIII ata a actualidade. A obra, editada pola Toronto University Press, está coordinada por Silvia Bermúdez e Roberta Johnson, profesoras nas universidades de Santa Bárbara-California e Kansas, respectivamente. O libro incorpora estudos de máis dunha vintena de autoras, entre elas por exemplo Olga Castro (Aston University, Birmingham) ou María do Cebreiro Rábade (USC). "É o primeiro estudo que dá conta de maneira sistemática de como o labor feminista, dende o século XVIII ata o presente, trazou redes intelectuais, sociais e políticas que efectivamente abranguen toda a diversidade lingüística, nacional e cultural da península" A obra preséntase este venres en Vigo, no marco do coloquio internacional Uma nova história dos feminismos ibéricos, que organiza a Cátedra José Saramago da Universidade de Vigo. Ademais da propia presentación a cargo de Silvia Bermúdez, ao longo de todo o día haberá conferencias, mesas de debate e mesmo un peche no que poesía e música serán protagonistas. Os actos terán lugar no Centro Cultural Camões a partir das dez da mañá. Silvia Bermúdez ofrecerá a conferencia "Contextualización: De El feminismo ibérico (1970) a Una nueva historia de los feminismos ibéricos (2018)", na que destaca que o libro que co-edita con Roberta Johnson "é o primeiro estudo que dá conta de maneira sistemática de como o labor feminista, dende o século XVIII ata o presente, trazou redes intelectuais, sociais e políticas que efectivamente abarcan toda a diversidade lingüística, nacional e cultural da península". Para Burghard Baltrusch, presidente da Cátedra José Saramago da Universidade de Vigo, trátase dunha obra "absolutamente fundamental para a historia do feminismo na península ibérica, que aínda carece dunha narrativa sintética" e permite "apreciar dunha forma moi detallada e variada a complexidade do pensamento e do activismo feminista no espazo ibérico ao longo de varios séculos". Vanda Anastácio (Universidade de Lisboa) falará de "Antes de ser já o era? Pensar o feminismo em Portugal antes de 1800". E Olga Castro intervirá a continuación cunha charla baixo o título de "Discursos feministas na Galiza de comezos do S. XX: entre o feminismo 'españolista' e o nacionalismo galego". Xa pola tarde María do Cebreiro Rábade Villar, Silvia Bermúdez, Olga Castro e Vanda Anastácio debaterán sobre "Feminismos Ibéricos desde a 'Transición' e do 25 de Abril até hoje". Finalmente María do Cebreiro e o proxecto literario-musical Cintaadhesiva pecharán a xornada cun recital poético-musical.


Summary: ADEGA deu a coñecer este venres os gañadores destes xa tradicionais galardóns, que se entregarán o sábado 11. Adolfo Muíños, alcalde de Rianxo, a Equipa xurídica de Nunca Máis e Antón Masa, presidente da APDR, premiados polo seu bo facer.

ADEGA vén de facer públicos os premios Osíxeno e Dioxina, que coma todos os anos (esta é a 13ª edición) recoñecen as actuacións de persoas ou colectivos a prol do ambiente (premio Osíxeno) ou en contra (premio Dioxina). En 2009, ademais, instituiuse o premio Osíxeno de Honra para subliñar toda unha traxectoria de compromiso co ambiente e a cultura do país, que na súa primeira edición recibíu Isaac Díaz-Pardo. Os premios entregaranse no decurso dun xantar de confraternización que terá lugar o vindeiro sábado 11 de xaneiro a partir das 14:30h na Nave de Vidán, en Compostela. O premio Osíxeno de Honra 2013 será entregado a Antón Masa, presidente da APDR, "por toda unha traxectoria de compromiso co ambiente e defensa das rías e montes galegos fronte ás celulosas e os eucaliptos" Por unha banda, os Premios Osíxeno 2013 ás mellores actuacións ambientais do ano recoñecen, na súa categoría individual, a Adolfo Muíños, alcalde de Rianxo, "pola valente decisión de abandonar SOGAMA e a incineración e solicitar a incorporación á Mancomunidade do Barbanza para compostar os residuos urbanos". Na categoría de colectivos prémiase á equipa xurídica de Nunca Máis, "por manter durante 11 anos a loita xudicial pola dignidade do pobo galego sinalando as responsabilidades dos verdadeiros culpábeis da catástrofe do Prestige". Finalmente, o premio Osíxeno de Honra 2013 será entregado a Antón Masa, presidente da APDR, "por toda unha traxectoria de compromiso co ambiente e defensa das rías e montes galegos fronte ás celulosas e os eucaliptos". Pola outra, os Premios Dioxina 2013 ás acccións máis nefastas para o ambiente van destinados, na súa categoría individual, a Carlos Muñoz, xefe do servizo de conservación na Coruña, "un dos responsábeis dos masacres de lobos do Barbanza, do sangrado reiterado da lagoa da Frouxeira, e denunciado Fiscalia de Medio Ambiente polo dragado da ría de Ferrol (Rede Natura 2000) e a destrución de hábitats prioritarios". Na categoría de colectivos, o premio Dioxina vai dirixido a denuncia a actuación dos parlamentarios da Comisión de Peticións do Parlamento Europeo que asinaron "o vergoñento e manipulado informe sobre o estado das rías galegas, minimizando a responsabilidade da Xunta e o Estado na lamentábel situación destes espazos".


Summary: A investigación, dirixida por Alberto Collareta da Universidade de Pisa, empregou para a súa confirmación uns cirrípedos que foran atopados nun exemplar de balea xibarte varada en Burela en 2011 e que foran recollidos por CEMMA

Vén de publicarse en Neues Jahrbuch für Geologie und Paläontologie un estudo sobre os movementos migratorios das baleas entre o Mediterráneo e o Atlántico norte no principio do Pleistoceno, hai 1,8 millóns de anos. O traballo, dirixido por Alberto Collareta do Departamento de Ciencias da Terra da Universidade de Pisa, confirma que estes animais utilizaban o Mediterráneo central como área de cría na época máis fría do ano no Hemisferio Norte e no verán movínase ás ricas áeras de alimentación no norte do Atlántico. A costa atlántica da Península Ibérica era xa daquela lugar de paso nesas migracións, algo que se mantén na actualidade, como quedou demostrado nos numerosos avistamentos que tiveron lugar en Galicia no pasado outono. Como control previo para coñecer a calidade e bo estado da cuncha fósil, usáronse cirrípedos epibiontes Coronula diadema que foran atopados nun exemplar de balea xibarte varada en Burela en 2011 e que foran recollidos por CEMMA A descuberta realizada por Alberto Collareta e o seu equipo foi posible, ademais, grazas ao estudo duns restos achados nos últimos anos en Burela. Na rexión de Apulia, no sur de Italia, hai un amplo rexistro fósil de cirrípedos de misticetos da familia Coronulidae, o que levou a que esta zona fora considerada como unha antiga área de concentración de baleas na época de reprodución. Quedaba por saber se eses cirrípedos vivían sobre baleas que se estableceran exclusivamente no Mediterráneo ou se vivían sobre un hospedador que migrase estacionalmente a áreas de maior latitude do Atlántico Norte. Para estudalo analizouse o perfil do isótopo de osíxeno δ18 ao longo da liña de crecemento da cuncha dun cirrípedo fósil extinto Coronula bifida, atopado na citada rexión e datado aproximadamente en 1,8 millóns de anos de antigüidade. A concentración do isótopo de osíxeno na cuncha depende da temperatura de precipitación dos carbonatos e da concentración do isótopo da auga circundante, polo que na cuncha quedarán rexistrados os movementos entre masas de auga con distintas temperaturas, baixo o principio de que nas augas frías a concentración do isótopo será máis alta que nas augas quentes, segundo explican dende a Coordinadora para o Estudio dos Mamíferos Mariños (CEMMA). A costa atlántica da Península Ibérica era xa daquela lugar de paso nesas migracións, algo que se mantén na actualidade, como quedou demostrado nos numerosos avistamentos que tiveron lugar en Galicia no pasado outono Nesta análise había que ter en conta que a composición química da cuncha fósil podería ter sido alterada polas transformacións químicas ou físicas que sofren co paso do tempo os materiais depositados ou sedimentados no substrato trala morte do animal, maiormente cimentación e disolución seguida de precipitación (no proceso denominado diaxénese). Por iso, como control previo para coñecer a calidade e bo estado da cuncha fósil, usáronse cirrípedos epibiontes Coronula diadema (a especie actual máis cercana a C. bifida), que foran atopados nun exemplar de balea xibarte (Megaptera novaeangliae) varada en Burela en 2011 e que foran recollidos por CEMMA durante a necropsia do exemplar e conservadas no Banco de Mostras biolóxicas da Rede de Varamentos de Galicia. Unha vez analizadas ambas mostras, na comparación de elementos traza no cirrípedo fósil italiano non se atoparon indicios de diaxénese que comprometesen a fiabilidade da análise, a pesar do paso do tempo. Isto axudou a confirmar a hipótese inicial, constatando as migracións de baleas entre o Mediterráneo e o Atlántico Norte hai uns 1,8 millóns de anos. Enlace ao estudo